
הכנסת העשרים
מושב רביעי
<פרוטוקול מס' 873>
מישיבת ועדת הכספים
יום שני, ט"ז בכסלו התשע"ח (04 בדצמבר 2017), שעה 10:00
<סדר-היום:>
<הצעת חוק לתיקון פקודת מס הכנסה (מס' [220]), התשע"ו–2016 - חלק מפיצול (למעט ס' 3 ו-4(ב))>
נכחו:

<חברי הוועדה:> 
משה גפני – היו"ר
איתן ברושי

מיקי לוי

רועי פולקמן

עודד פורר
חברי הכנסת:
עמר בר-לב

מוסי רז

<מוזמנים:> 
	משה אשר
	–
	מנהל רשות המיסים, משרד האוצר

	מירי סביון 
	– 
	המשנה למנהל רשות המיסים, משרד האוצר

	רולנד עם שלם
	–
	סמנכ"ל בכיר מקצועית, רשות המיסים, משרד האוצר

	גיא גולדמן
	–
	ממונה חקיקה, רשות המיסים, משרד האוצר

	אוריין לביא
	–
	ממונה חקיקה, לשכת עורכי-הדין

	יוסי אלישע
	–
	פורום מיסים, לשכת עורכי הדין

	ישי כהן
	–
	חבר ועדת המיסים, לשכת רואי החשבון בישראל

	דוד דהאן
	
	יו"ר הארגונים חברתיים בכנסת


<ייעוץ משפטי: >
שגית אפיק
אייל לב-ארי

<מנהל הוועדה:>
טמיר כהן
<רישום פרלמנטרי:>
רונית יצחק
<הצעת חוק לתיקון פקודת מס הכנסה (מס' [220]), התשע"ו–2016 - חלק מפיצול (למעט ס' 3 ו-4(ב))>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. אנחנו מתחילים בהצעת חוק לתיקון פקודת מס הכנסה (מס' [220]), התשע"ח–2017, חברות בית, הכנה לקריאה שנייה ושלישית. עד לאן הגענו?
<אייל לב-ארי:>
הגענו עד סעיף 2 בהצעה בנוסח שלפנינו, שהיה בפני הוועדה בפעם הקודמת.
<היו"ר משה גפני:>
אני רואה. תיקון סעיף 64א. מי מקריא? בבקשה.
<גיא גולדמן:>
	"תיקון סעיף 64א
	1. 
	בסעיף 64א לפקודה–

	
	
	(1) בסעיף קטן (א) –

	
	
	
	(1) ברישה - 

	
	
	
	
	(1) אחרי "ייחשבו" יבוא "מיום התאגדותה";

	
	
	
	
	(2) במקום "בני משפחה סעיף 76(ד)(1) רואים אותם כאדם אחד" יבוא "קרובים לפי פסקאות (1)-(2), להגדרה "קרוב", בסעיף 88""


<היו"ר משה גפני:>
תסביר.
<גיא גולדמן:>
הפסקה הראשונה מופיעה בעצם בהצעה המקורית. נראה את החברה כחברה משפחתית מיום ההתאגדות שלה, ולא מיום שבו הוגשה הבקשה להיחשב לחברה משפחתית. זה עניין מינורי, יחסית.
<אייל לב-ארי:>
זה לא מינורי.
<היו"ר משה גפני:>
הגעתם להסכמה על הנוסח?
<יוסי אלישע:>
הגענו להסכמות. יש לנו כמה הערות משמעותיות, אבל קטנות, עד הסעיף הנוכחי שאנחנו מקריאים עכשיו. יש לנו כמה הערות שהייתי שמח להציג אותם, הן לא גדולות, אבל הן משמעותיות, כי יש כמה לקונות.
<היו"ר משה גפני:>
עוד קודם? אבל על קודם עברנו כבר.
<יוסי אלישע:>
אבל הנוסח עכשיו הוא נוסח מתוקן, אחרי הישיבה.
<היו"ר משה גפני:>
בסדר.

<יוסי אלישע:>
זה נוסח לכאורה חדש.

<גיא גולדמן:>
הוא סוכם עם כל הלשכות, אדוני.
<טמיר כהן:>
הם מקריאים אותו עכשיו.
<יוסי אלישע:>
יש כמה נקודות, כמו למשל - - -

<היו"ר משה גפני:>
לא כמו למשל. כמה נקודות יש לכם מקודם?
<יוסי אלישע:>
אולי שלוש-ארבע נקודות.
<היו"ר משה גפני:>
אז נחזור לזה. זה לא בהמשך, זה על הקודם.

<ישי כהן:>
זה על סעיף 64.

<יוסי אלישע:>
זה משליך גם אולי על תיקונים מינוריים של מלל בהמשך, אבל אלו אותן נקודות שקצת חוזרות על עצמן. פשוט יש איזושהי לקונה שצריך להסדיר עם נושא של בעל מניות.
<מיקי לוי (יש עתיד):>
אז אולי שיסביר אותן.
<היו"ר משה גפני:>
תגיד.
<יוסי אלישע:>
אז אולי אני אכנס לזה. יש שני דברים, לגבי הנושא של ההכללה של אגודה שיתופית חקלאית.

<היו"ר משה גפני:>
איפה?

<אייל לב-ארי:>
בעמוד הראשון בהגדרה של "חברת בית".
<יוסי אלישע:>
בסעיף 64(2) בעמוד שני. אין שום בעיה עם זה כמובן שלא יהיה זגזוג, זאת אומרת שאם היא באמת בחרה להיות תאגיד שקוף היא תמשיך להיות תאגיד שקוף, וככה זה יהיה מעכשיו וכל עוד היא תחזיק בחברת הבית. כי נוצרה סיטואציה שאגודה שיתופית כזאת, ביום שהיא כבר לא תחזיק בחברת הבית היא מחויבת לנצח. הסיבה שנותנים לאגודה שיתופית להיות במס הכנסה פעם שקופה ופעם לא שקופה בכלל מקורה בחוק החברות. עכשיו ברור לחלוטין שחברה כזאת, שבחרה להיות בעלים של חברת בית, היא כפופה למגבלות, אבל מה יהיה ביום שהיא לא תהיה, שנה אחרי? שנתיים אחרי? ארבע שנים אחרי?
<היו"ר משה גפני:>
כן, נו, ו-?

<גיא גולדמן:>
יוסי, התיקון הזה הוכנס לבקשתך, נכון? בעקבות הערות שלך.
<יוסי אלישע:>
אני אמרתי שהתיקון מוצדק, לא שהוא לא מוצדק.
<גיא גולדמן:>
אבל איפה היית חצי שנה? יש לך את התיקון הזה כבר חצי שנה.
<יוסי אלישע:>
השאלה העולה עכשיו לא – התיקון מוצדק.
<היו"ר משה גפני:>
רגע, גיא, אנחנו היום ברוח טובה.
<גיא גולדמן:>
גם אני.

<מיקי לוי (יש עתיד):>
גיא, אפשר לגלות דברים גם תוך כדי תנועה, אתם רוצים לגמור עם זה או לא?

<איתן ברושי (המחנה הציוני):>
זה תואם עם התנועה הקיבוצית או המושבית? 
<משה אשר:>
לא.
<איתן ברושי (המחנה הציוני):>
בשביל זה אני שואל, אתם יודעים מה שכתוב פה?

<גיא גולדמן:>
אנחנו לא מתנגדים להסיר את התיקון הזה, הוא לבקשת לשכת עורכי-הדין.
<איתן ברושי (המחנה הציוני):>
רק שאלתי אם מישהו תיאם.
<משה אשר:>
לא.

<היו"ר משה גפני:>
רגע, בואו נעשה סדר.

<יוסי אלישע:>
התיקון הזה הוא תיקון מקל, זה צריך להיות ברור.

<מוסי רז (מרצ):>
בעניין הזה אנחנו דנים עכשיו.
<היו"ר משה גפני:>
אני לא פותח דיון. מה אתם מציעים שיקרה בסעיף הזה?
<יוסי אלישע:>
מציעים שההגבלה הזאת תחול עד תום השנה שלאחר ההחזקה בחברת הבית. זאת אומרת, שנה אחרי היא חזרה לעולם החופשי, היא כבר לא מוגבלת מעתה ועד עולם. 
<יוסי אלישע:>
משה, יש בעיה עם זה?
<היו"ר משה גפני:>
אתם מסכימים לזה?

<מיקי לוי (יש עתיד):>
זה לא מהותי.

<רולנד עם שלם:>
בוקר טוב, לבקשת הלשכות הוספנו את האפשרות של אגודה שיתופית.

<היו"ר משה גפני:>
זה בסדר, כל הכבוד לכם.

<רולנד עם שלם:>
ובתנאי שאין זגזוג של אגודה שיתופית. כלומר, שהיא לא הופכת להיות שקופה, לא שקופה, שקופה, לא שקופה.
<היו"ר משה גפני:>
שואל עורך-דין אלישע האם אתם מתנגדים לזה שאחרי שהיא מסיימת להיות - -
<ישי כהן:>
להחזיק בחברת בית.
<יוסי אלישע:>
אפילו שנה אחרי.

<היו"ר משה גפני:>
- - חברת בית, שנה אחרי זה היא חוזרת לעולם החופשי. 
<רולנד עם שלם:>
אנחנו מתנגדים, כי זה פתח לתכנוני מס. היא מפסיקה להיות בעלת מניות בחברת בית, היא מפסיקה להיות שקופה, אחרי שנתיים חוזרת להיות בעלת מניות בחברת בית, עוד פעם הופכת להיות לא שקופה. כל העניין של הזגזוג - - -
<היו"ר משה גפני:>
הלאה. עורך-דין אלישע.

<יוסי אלישע:>
אפשר להגביל את זה, זאת לא בעיה. 

<רולנד עם שלם:>
להגביל שלוש פעמים בחייה, אנחנו לא רוצים להיכנס לזה, יוסי. זה כל הרעיון, שאין זגזוג.
<יוסי אלישע:>
היום אבל יש להם את החופש הזה בדין.
<רולנד עם שלם:>
אבל בזכות חברת הבית החופש הזה הופך להיות – אני מוכר את חברת הבית, הופך להיות לא שקוף, אחרי זה קונה חברת בית, הופך להיות שוב שקוף. 

<ישי כהן:>
אבל למה להפלות אגודה שיתופית שכן מחזיקה בחברת בית ולא מחזיקה בחברת בית?
<משה אשר:>
אני לא מבין את הדיון. איפה הייתם כל הזמן? מה, עכשיו אתם באים עם הדברים האלה?
<היו"ר משה גפני:>
זה בסדר, אפשר.
<יוסי אלישע:>
זה תיקונים שאתה מקבל מהשטח.

<היו"ר משה גפני:>
עורך-דין אלישע, איזה עוד הערות?

<משה אשר:>
אני לא מקבל את ההתנהגות הזאת.
<יוסי אלישע:>
הערה נוספת היא לעניין חברת בית שיכולה להיות גם חברת בית שרוכשת קרקע שתושלם הבנייה עליה עד לאחר חמש שנים. ואת זה אני אומר בקריאה שנייה ושלישית, רק אתה מבין את זה – אחת הבעיות שהחוק לא מסדיר היא מה קורה אם אין אפשרות לבנות על הקרקע. רכשת קרקע, אפילו שיש לך נכסים במיליארד שקל, קנית במיליון שקל קרקע, ואי-אפשר לבנות עליה כי הוועדה התכנונית החליטה לא לאפשר לך בנייה. אני צריך שיתאפשר פה מצב שימכרו אותה, בלי לפגוע במעמדה של החברה כחברת בית. המצב הזה לא אפשרי היום. זאת אומרת, אי-אפשר להיפטר מהנכס המכביד הזה. עם זה לא צריכה להיות בעיה.
<היו"ר משה גפני:>
תשובה.
<רולנד עם שלם:>
שוב, הרחבנו את האפשרות שחברת הבית תהיה בעלת קרקע שאין עליה עדיין בניין, ושהיא תבנה בתוך חמש שנים. עכשיו רוצים את האפשרות שהיא קנתה קרקע, אין בניין, והיא מוכרת את הקרקע.
<היו"ר משה גפני:>
אבל אי-אפשר לבנות.
<מיקי לוי (יש עתיד):>
לא קיבלו רישיונות, בעיות.
<היו"ר משה גפני:>
רגע, רגע, לאט לאט, שגם אני אבין. אין אפשרות לבנות, עברו חמש שנים, הוא רוצה לבנות - - 

<אייל לב-ארי:>
אז היא לא חברת בית.
<היו"ר משה גפני:>
- - אין לו יכולת, לא בגלל הפעילות שלו, אין לו יכולת, זאת המציאות, הוא לא יכול לבנות. 

<רולנד עם שלם:>
אין בעיה, זאת כבר לא חברת בית.
<גיא גולדמן:>
בדיוק.

<רולנד עם שלם:>
אם היא חברה שקונה קרקעות ומכל מיני סיבות מוכרת קרקעות, אז היא לא פה. היא חברה, הכול בסדר, אבל היא לא חברת בית. 

<יוסי אלישע:>
אבל הוא קנה במטרה לבנות.
<אייל לב-ארי:>
הוא מדבר על מצב ספציפי.
<גיא גולדמן:>
השלמת בנייה תוך חמש שנים הופכת את כל החוקים.

<רולנד עם שלם:>
אנחנו יכולים להגיע למצב בו חברת הבית שלנו תקנה קרקעות, היא מנסה לבנות, לא מצליחה לבנות. אנחנו צריכים לבחון כל קרקע אם היא הצליחה מרצון, אובייקטיבית, לא - - - 
<מיקי לוי (יש עתיד):>
אבל אתה מדבר על כל המעטפת, ואנחנו מדברים רק על אותו מגרש שהיא לא הצליחה לבנות בו אחרי חמש שנים. אז לא תיתן לו אפשרות למכור אותה? את המגרש?
<גיא גולדמן:>
המטרה של משרד האוצר היא לעודד בנייה מהירה, לא לעכב אותה.

<מיקי לוי (יש עתיד):>
בסדר, הוא לא הצליח, לא קיבל רישיונות, אין פיתוח, אין פרצלציה.
<קריאות:>
- - -

<גיא גולדמן:>
בגלל זה הדיון הזה חוזר כל הזמן לעיכובי בנייה. הוא חוזר בחלק 2A, הוא חוזר בכל מקום, היינו שם. בניין מושלם תוך חמש שנים, נקודה. היינו שם.
<מיקי לוי (יש עתיד):>
אבל, חבר'ה, תקשיבו, קנה קרקע, רוצה לבנות, רוצה לעשות עסקים, הלך, יביא לכם הוכחות שלא עבר ברשות המקומית, שלא הצליח לקבל פרצלציה, שאין פיתוח. מה אתם רוצים?
<יוסי אלישע:>
תאר לך שזה 1% מהפעילות שלו. על ה-1% הזה כל הפעילות הולכת. יש פה איזה חוסר היגיון, תן לו אפשרות.
<גיא גולדמן:>
זה נושא ליבה, אנחנו שומעים אותו פעם ראשונה אחרי שנתיים של דיונים.
<מיקי לוי (יש עתיד):>
חבר'ה, מותר לגלות דברים אחרי, ברור.

<היו"ר משה גפני:>
כן.

<משה אשר:>
א. אני לא חושב שזה נכון לגלות אותם פה פעם ראשונה, זה אחת. שתיים, תראו מאיפה אנחנו יוצאים, אנחנו יוצאים היום ממצב חוקי שאתה נותן את ההקלות, את ההטבות של חברת בית רק לחברה שיש לה בניינים גמורים ועובדים. 
<מיקי לוי (יש עתיד):>
- - -

<משה אשר:>
רגע, תקשיב עד הסוף, מיקי. אמרנו, אוקיי, נרחיב את זה גם לבניינים בהקמה או לקרקע שאתה הולך לבנות עליה. אם אתה קונה קרקע ואתה יודע שיש לך 800,000 סימני שאלה, אל תקנה אותה בכלל, זה בכלל לא המגרש. אתה נמצא במקום שאתה מאוד מאוד ודאי ואתה הולך לעשות את זה. אחרי זה נבדוק מי עיכב, מי לא עיכב, אולי כדאי לי למכור את זה כקרקע כי שם אני אעשה אקזיט יותר טוב. להכניס את עולם התכנונים לדבר הזה? זה לא המגרש. 
<מיקי לוי (יש עתיד):>
אבל, משה, תראה, החוק טוב, אנחנו רוצים להעביר אותו, אבל יש כרגע – תן לי פתרון. 

<משה אשר:>
הבנתי.

<יוסי אלישע:>
משה, זה לא נכון, עולם התכנונים אז היה עולם אחר. זה חוק מקביל, זה לא חוק שפותח את המערכה.
<משה אשר:>
איפה היית בחצי שנה האחרונה?

<יוסי אלישע:>
אבל זאת הנקודה.

<עמר בר-לב (המחנה הציוני):>
אני רוצה רגע לעזור למשרד האוצר.

<היו"ר משה גפני:>
רגע, רבותי, מה הדיאלוג עכשיו? בבקשה.

<עמר בר-לב (המחנה הציוני):>
אני רוצה לעזור רגע למשרד האוצר. יכולים להיות 17,000 מצבי ביניים, שכעבור שנה הוא קיבל אישור בוועדה המקומית וכעבור שלוש שנים בוועדה הארצית, ואז הוא בא עם 1,001 תירוצים ואומר: תראו, אני רציתי לבנות, אבל קיבלתי את האישורים באיחור. זאת אומרת, איפה שמים את הקו האדום? 
<יוסי אלישע:>
אז אומרים לו תמכור, אין בעיה, אל תבנה. תמכור בלי לפגוע בנכסים אחרים.
<רולנד עם שלם:>
אנחנו מדברים על סעיף חברת בית.
<עמר בר-לב (המחנה הציוני):>
אני מסביר את המורכבות מהצד שלכם, אתה לא צריך לענות.

<רולנד עם שלם:>
אנחנו מבינים. יזמים לבנייה זה לא פה.
<משה אשר:>
עזוב, עזוב.

<היו"ר משה גפני:>
אבל הוא איתך. 

<רולנד עם שלם:>
אני יודע.

<עמר בר-לב (המחנה הציוני):>
בוא לא ניסחף, אבל אני מנסה להבהיר את המורכבות. שלא יירשם בפרוטוקול שאני עם משרד האוצר. 

<היו"ר משה גפני:>
בסדר, זה לגופו של עניין. אנחנו רוצים להבהיר את זה. רבותי, תגיד עוד הערות, נחליט בסוף. 
<יוסי אלישע:>
יש הערה נוספת שכן הייתה מוסכמת וזאת חברה בהקמה. חברה שמקימים אותה day one by, אין לה קרקע, צריך לגייס כסף לאט לאט ולקנות, וזה נמחק משום מה בהמשך, שישה חודשים זמן התארגנות, שזה סביר. בשלב הזה אין לה כלום. וזה משום מה היה ונמחק, אני חושב שזה מוסכם.

<היו"ר משה גפני:>
למה צריך את השישה חודשים?
<יוסי אלישע:>
הקמת חברה, day one by אתה לא מייד חותם על הסכם. הקמת את החברה, אתה מתקשר בהסכמי רכישה, לוקח זמן עד שחותמים על הסכם, חודש-חודשיים-שלושה, בתקופה הזאת אתה לא חברת בית. 
<מיקי לוי (יש עתיד):>
כמה אתה רוצה? שישה חודשים? 

<יוסי אלישע:>
היה כבר שישה חודשים.

<רולנד עם שלם:>
אין בעיה.

<היו"ר משה גפני:>
בקשתך התקבלה. נוסיף לחוק את השישה חודשים.
<ישי כהן:>
זה לא נמצא, אין סעיף. 

<רולנד עם שלם:>
נעבור, נראה אם זה לא מופיע. אם זה לא מופיע, נוסיף, אין בעיה.

<היו"ר משה גפני:>
הוא אומר שלא מופיע. אם מופיע - מצוין, לא מופיע - נוסיף.
<מיקי לוי (יש עתיד):>
אייל, אתה צריך להוסיף את זה.
<היו"ר משה גפני:>
הלאה.
<יוסי אלישע:>
הנושא של מזומנים בקופה. 

<היו"ר משה גפני:>
איזה סעיף?

<יוסי אלישע:>
עמ' 3 סעיף 64(4). יש פה חישוב בעצם קטגורי רק לבעל מניות יחיד, אבל גם אתם יודעים שיכולה להיות חברה. זאת אומרת, זה צריך להיות שיעור המס של בעל המניות, ולא שיעור המס של בעל מניות יחיד. לעשות רווחים.
<רולנד עם שלם:>
אתה מדבר לגבי ההתאמה של התמורה? 
<יוסי אלישע:>
כן, נניח שיש חברה שמחזיקה חברת בית, אין בעיה, רואים את הרווחים כאילו חולקו, אבל אין מס על היחיד, יש מס חברות. נניח שזה לא שקוף עד הסוף. 

<ישי כהן:>
כל הטרמינולוגיה היא טרמינולוגיה של שיעור מס של יחיד, גם בפתיח של מהם רווחים מחולקים כפטור, וגם בהפחתת התמורה. האלטרנטיבה הקיימת היא שגם בעל מניות יכול להיות חברה, ולכן צריך לאפשר את ההפחתה בתמורה ואת הדיבידנד הפטור, בין אם זה יחיד ובין אם זה חברה. 

<רולנד עם שלם:>
אז בוא נבחין רגע. לגבי חברה, יש פה שני מישורים, המישור של (ב)(1), "רווחי חברת הבית שחויבו בשיעורי המס של יחיד לפי סעיף זה וחולקו" – על הסעיף הראשון - - -
<יוסי אלישע:>
זה צריך להיות שיעורי המס של בעל המניות. 
<היו"ר משה גפני:>
רגע, אבל אי-אפשר ככה. יוסי, אני מבקש לא להתערב. תאמר.
<רולנד עם שלם:>
כן, בבקשה. אז לגבי המישור הראשון שמופיעה המילה "יחיד" ב-(ב)(1), שם מופיע יחיד, כי מבחינתנו אם זאת חברה ישראלית אז הדיבידנד פטור בין חברתי. 
<ישי כהן:>
ואם זאת חברה זרה?

<רולנד עם שלם:>
אז צריך להיות מיסוי.

<ישי כהן:>
למרות שהחברה הזרה שילמה את המס?
<רולנד עם שלם:>
לא יודע.
<ישי כהן:>
את מס החברות הישראלי. חברה זרה שילמה מס חברות.

<רולנד עם שלם:>
החברה הזרה היא בעלת המניות?

<ישי כהן:>
חברה זרה בעלת מניות בחברת בית, שילמה את המס על השבח או על דמי השכירות.

<רולנד עם שלם:>
מס חברות ישראלי.
<ישי כהן:>
מס החברות הישראלי, בוודאי.

<יוסי אלישע:>
למה היא לא יכולה להשתמש במזומן הזה?

<ישי כהן:>
הרווח עובר אליה.

<רולנד עם שלם:>
נחשוב על זה.
<גיא גולדמן:>
נחשוב על זה ונגיע לתשובה.
<היו"ר משה גפני:>
אין לנו הרבה זמן, תגיד תשובה חיובית וזהו.

<גיא גולדמן:>
בדיון הבא נשלים. אי-אפשר, אדוני.

<היו"ר משה גפני:>
מה אי-אפשר? אני רוצה לגמור את החוק הזה.

<גיא גולדמן:>
 אנחנו צריכים לבחון את זה, יש פה את משרד המשפטים. אני מבין אותך. בדיון הבא נופיע עם תשובות.
<היו"ר משה גפני:>
אין דיון הבא. אני רוצה להצביע.
<גיא גולדמן:>
אבל אנחנו לא יכולים לשמוע את הדברים האלה פעם ראשונה. 

<היו"ר משה גפני:>
אבל אני יכול.

<משה אשר:>
ששש, גיא, גיא.
<גיא גולדמן:>
אני עומד מאחורי מה שאני אומר, משה, אין, אנחנו לא יכולים.
<היו"ר משה גפני:>
אתה יכול לעמוד, אבל אתה לא מצביע, אני מצביע.
<גיא גולדמן:>
בסדר, תצביעו על הנושא.
<מוסי רז (מרצ):>
אבל איך תצביעו? הוא מצביע על פגיעה מהותית.
<היו"ר משה גפני:>
נו, אז מה? צריך לפתור אותה עכשיו. מתי לפתור אותה? נדמה לי שאנחנו כבר בדיון רביעי, אי-אפשר לסחוב את זה יותר, צריך להחליט עכשיו. לקיים את הדיון עכשיו ולסיים. 

<איתן ברושי (המחנה הציוני):>
אפשר לשאול שאלה?

<היו"ר משה גפני:>
בבקשה, איתן ברושי רוצה לשאול שאלה.
<איתן ברושי (המחנה הציוני):>
אדוני היושב-ראש, מנהל רשות המיסים משה, רציתי לשאול - - - 

<מיקי לוי (יש עתיד):>
אדוני, אולי נגמור להקריא? 

<היו"ר משה גפני:>
מיקי, כן. נגמור להקריא ונראה איזה בעיות נשארו.
<איתן ברושי (המחנה הציוני):>
אבל אני באמצע הדברים, קיבלתי רשות דיבור.

<מיקי לוי (יש עתיד):>
אני מתנצל.

<איתן ברושי (המחנה הציוני):>
משה, יש לי רק שאלה פשוטה, לא עסקתי בחוק הזה, אבל אני שואל, מאחר שמופיע פה הקיבוץ השיתופי והמתחדש, האם זה מתאים למה שאושר לפני שנה? האם זה קשור או מתאים למשהו שאושר לפני שנה בנושא השינויים של הקיבוץ השיתופי והמתחדש? 
<אייל לב-ארי:>
חוק ההסדרים. 

<היו"ר משה גפני:>
חוק ההסדרים.

<איתן ברושי (המחנה הציוני):>
אני אומר, לפני שנה.

<רולנד עם שלם:>
אין קשר בין הדברים.

<איתן ברושי (המחנה הציוני):>
רק שאין סתירה.

<רולנד עם שלם:>
אין סתירה בין הדברים.
<היו"ר משה גפני:>
תסביר, בבקשה.

<רולנד עם שלם:>
הקיבוץ המתחדש, מה שעבר בחקיקה - - -
<איתן ברושי (המחנה הציוני):>
כתוב פה גם שיתופי.
<רולנד עם שלם:>
כן, מיסוי הקיבוצים שעבר בחקיקה שנה שעברה הוא ברמת הקיבוץ. עכשיו אנחנו מדברים על חברת בית, כאשר ייתכן מצב שבאותו קיבוץ הוא בעל מניות בחברת בית.
<היו"ר משה גפני:>
לא קשור לעניין של חוק ההסדרים.
<רולנד עם שלם:>
לא קשור לעניין. אנחנו כרגע בחברת בית רוצים למנוע מצבים בהם יהיה זיגזג לכל בעלי המניות, שיכולים להפוך את עורם בין להיות שקופים לבין לא שקופים, ולכן אין קשר בין מיסוי הקיבוצים לבין מה שאנחנו מסדירים כרגע ברמת חברת הבית. 
<היו"ר משה גפני:>
ברור.

<איתן ברושי (המחנה הציוני):>
למה הזכרתם פה את הקיבוץ השיתופי והמתחדש?
<רולנד עם שלם:>
איפה? באיזה סעיף?

<היו"ר משה גפני:>
גם בזה יכול להיות - - -
<עמר בר-לב (המחנה הציוני):>
בהגדרה.

<גיא גולדמן:>
הלשכות ביקשו. 
<איתן ברושי (המחנה הציוני):>
איזה לשכות?

<גיא גולדמן:>
צריכים לראות את כל חברי הקיבוץ כאדם אחד. יש 50 בעלי מניות - - -
<איתן ברושי (המחנה הציוני):>
אני לא רואה חשבון. אני מעביר את זה בעוד רבע שעה לרואה חשבון ירון רייכמן, שמשה אשר מכיר אותו. רק צריך להיזהר, לפעמים אנחנו מנסים לתקן טעויות של העבר, בואו לא נעשה טעויות לעתיד.
<גיא גולדמן:>
אין טעויות לעתיד, אדוני.
<איתן ברושי (המחנה הציוני):>
לא אמרתי שיש, אני רק שואל. אם אין פה סתירה, אני אעביר את זה לבדיקה.

<רולנד עם שלם:>
אני אסביר את הסעיף. יש פה הגבלה בחוק למעמד של חברת בית של מקסימום 20 בעלי מניות. ההקלה היא שאם בקיבוץ יש 100 חברי קיבוץ הם ייחשבו כבעל מניות אחד. 

<משה אשר:>
זאת הקלה.

<יוסי אלישע:>
זאת הקלה.
<מיקי לוי (יש עתיד):>
זה לטובתך.
<איתן ברושי (המחנה הציוני):>
לא בטוח שמישהו משתמש הזה.

<יוסי אלישע:>
אז שלא ישתמש, אבל יש להם הקלה.

<איתן ברושי (המחנה הציוני):>
דקה, אני לא מדבר אליך. אני רק אומר לחברים הנכבדים שהושקע פה מאמץ של חודשים, ובדקה ה-99 גם הכנסת התרצתה והעבירה את זה, שלא יהיה מצב – אני לא מומחה כדי לתת תשובה, אני אעביר את זה בעוד חמש דקות.
<היו"ר משה גפני:>
אוקיי, איתן.

<עמר בר-לב (המחנה הציוני):>
ההסבר נשמע הגיוני. 

<מוסי רז (מרצ):>
אבל הוא צודק שהוא רוצה שנעביר את זה.
<היו"ר משה גפני:>
אני מבקש פעם נוספת, אני מתנצל שפעם נוספת, אבל כדי להרגיע את חברנו איתן ברושי, האם הסעיף הזה וההגדרה הזאת משנים, מזיקים? בבקשה, תשובה פורמלית.
<משה אשר:>
לא, הם מאפשרים לאגודה הקיבוצית, הם מאפשרים לקיבוצים, אם הם ירצו להיכנס, לסעיף הזה. 

<איתן ברושי (המחנה הציוני):>
לנוהל הזה. 

<היו"ר משה גפני:>
אבל אם הם לא רוצים אז לא קרה שום דבר.
<משה אשר:>
שום דבר. חברה רגילה.

<מיקי לוי (יש עתיד):>
זה רק לטובת הקיבוצים. 

<היו"ר משה גפני:>
בואו נקריא הלאה. נחזור אחר כך להערות האלה, נכריע בהן ונצביע.
<מיקי לוי (יש עתיד):>
ואז אני אעשה רוויזיה כדי שהם ישבו. הנה, אני מודיע.

<היו"ר משה גפני:>
מיקי, הם יכולים עכשיו לסיים את זה, תאמין לי.

<מיקי לוי (יש עתיד):>
אני מוכן, אבל תסיימו. אני עושה רוויזיה.
<היו"ר משה גפני:>
אם יהיה צורך. יכול להיות שלא יהיה צורך, ושננסה לגבש ביניהם.

<מיקי לוי (יש עתיד):>
אני אשמח לא לעשות רוויזיה. תגמרו את זה. 

<היו"ר משה גפני:>
סעיף 2, בבקשה.

<גיא גולדמן:>
	
	
	"
	(2) בפסקה (1), בהגדרה "רווחים שחולקו מהכנסות החברה", במקום "בתוספת ההכנסה הפטורה ממס" יבוא "בתקופת ההטבה, בתוספת ההכנסה הפטורה ממס, בניכוי הפסדים שנוצרו בחברה בתקופת ההטבה";"


<היו"ר משה גפני:>
הסבר.
<רולנד עם שלם:>
זה תיקון מבהיר לסעיף 64א שמדבר על חברת משפחתית. הרי בהצעת חוק כרגע יש פה שני סעיפים: הסדרה של 64, חברת בית; ותיקונים מבהירים ל-64א. 64א שדן בחברה משפחתית על ההסדר של חברה שהיא שקופה לצורכי מס, וכל ההכנסה נזקפת לנישום המייצג. פה אנחנו מסדירים שהיות שחברה משפחתית צריכה להיות מיום ההקמה חברה משפחתית, אז כל ההכנסות שלה עולות לבעל המניות הנישום המייצג. ההבהרה פה היא שהרווחים שהיא יכולה למשוך לאחר מכן פטורים ממס, כי הם כבר מוסו, אז התחשיב הוא לרווחים שמוסו בניכוי הפסדים שנוצרו בחברה, אם היו כאלה.
<היו"ר משה גפני:>
הערות? הלאה.
<יוסי אלישע:>
מקבלים את הדין.

<גיא גולדמן:>
הבהרות נוספות – 
	
	
	"
	(3) בפסקה (7) –

	
	
	
	
	(1) ברישה, אחרי "משפחתית" יבוא "או של חברה שהייתה חברה משפחתית";

	
	
	
	
	(2) בפסקת משנה (א)- 

	
	
	
	
	
	(1) בהגדרה "רווחים", במקום "בתוספת ההכנסה הפטורה ממס" יבוא "בתקופת ההטבה, בתוספת ההכנסה הפטורה ממס, בניכוי הפסדים שנוצרו בחברה המשפחתית בתקופת ההטבה";

	
	
	
	
	
	(2) בהגדרה "רוכש", בסופה יבוא "או מי שהוקצו לו מניות על ידי חברה משפחתית""


כרגע זה מדבר רק על רכישת מניות.
<היו"ר משה גפני:>
הסבר.

<רולנד עם שלם:>
שוב, גם הבהרה פה לעניין הזכאות למעמד המיוחד, לא רק למי שקנה, אלא גם למי שהוקצו לו מניות בהנפקה בחברה משפחתית. זה תיקון מבהיר.
<גיא גולדמן:>
עסקת משנה (ג), עסקה אחת בעצם מופיעה במקור בחוק, והתוספת היא פסקה (2), שהיא בעקבות ההערה של לשכת רואה החשבון.
	
	
	
	"
	(3) בפסקת משנה (ג), במקום האמור בה יבוא-

	
	
	
	
	
	"(ג) 

	
	
	
	
	
	
	(1) לעניין חישוב רווח ההון הריאלי, או השבח ריאלי, ייווסף לתמורה של מוכר המניה סכום בגובה ההפסדים שיוחסו לנישום בתקופת ההטבה; הוראה זו לא תחול אם הנישום שההפסדים יוחסו לו נפטר טרם מכירת המניה; לעניין זה, "הפסדים" – סכום השווה להכנסה החייבת שיוחסה למוכר המניה בניכוי הפסדים שיוחסו לו החל משנת 2014 ואילך, ובלבד שהוא סכום שלילי;

	
	
	
	
	
	
	(2) נוסף סכום בגובה הפסדים לתמורה, כאמור בפסקה (1), וההפסדים ניתנים לקיזוז לפי סעיף 28 או 92, לפי העניין, וטרם קוזזו על ידי הנישום עובר למועד מכירת המניה – רשאי המוכר לקזזם כנגד רווח ההון הריאלי או השבח הריאלי בשל מכירת המניה."


<היו"ר משה גפני:>
תסביר.

<רולנד עם שלם:>
אני אסביר. זה תיקון. גם אנחנו בהבהרה פה, שלא יהיה מצב של כפל מס או כפל הטבה. הרי הסעיף במקור קבע שאם ההפסד של החברה המשפחתית עלה לנישום המייצג, ועכשיו הנישום המייצג מוכר את המניות, אז אנחנו צריכים להגדיל את התמורה בגובה ההפסד. מנגד, אם ההפסד הזה שעלה לבעל המניות עדיין לא קוזז כנגד שום דבר, אנחנו מאפשרים פה לקזז את אותו הפסד שעלה אליו כנגד אותו רווחון ששנייה לפני כן הגדלנו אותו בגובה ההפסד שעלה, כדי למנוע את כפל ההטבה ואת כפל המס.
<היו"ר משה גפני:>
ואם זה לא יהיה כתוב אתם לא עושים את זה?
<רולנד עם שלם:>
מבחינה טכנית אנחנו חייבים שזה יהיה כתוב כדי שנוכל להגדיל מצד אחד - - -
<היו"ר משה גפני:>
אם לא היה כתוב. אני מבין, בסדר, אני לא נגד שזה יהיה כתוב. אני שואל מה היה קורה אם זה לא היה כתוב.
<רולנד עם שלם:>
יותר מורכב להפעיל - - -
<היו"ר משה גפני:>
לא הייתם מקזזים? לא הייתם עושים את זה?
<רולנד עם שלם:>
לשני הכיוונים, יותר מורכב.

<היו"ר משה גפני:>
אני שואל לשני הכיוונים. אני שואל אם לא הייתם עושים את זה בין כה וכה.
<משה אשר:>
זה יותר ברור כשזה כתוב.
<רולנד עם שלם:>
כשזה כתוב יותר ברור מה המצב.
<יוסי אלישע:>
יש פה בעיקר שאלת סיווג. השאלה שעולה כאן היא שאלת סיווג, כי המכירה היא מכירה הונית, ויכול להיות שההפסד עלה כהפסד פירותי, ואז הם לא מתקזזים אחד נגד השני. אז זאת הוראה מקילה ברעיון.
<היו"ר משה גפני:>
הבנתי. הלאה.

<גיא גולדמן:>
פה יש טעויות הקלדה שנשארו מהנוסח הקודם.

<היו"ר משה גפני:>
תגיד.

<גיא גולדמן:>
רק צריך להתייחס ל-(2), "במקום "הוראה זו" יבוא "פסקת משנה זו"", כי (1) הפך להיות פסקת משנה, שכתוב ב"הוראה זו לא תחול", זה צריך להיות פסקת משנה ב-(1), זה הכול. אפשר לעבור ל-(2) פה.
<היו"ר משה גפני:>
לא הבנתי.
<אייל לב-ארי:>
איפה אתה?
<גיא גולדמן:>
אני אראה לך.
<אייל לב-ארי:>
ב-ג(1) בשורה הרביעית. "הוראה זו לא תחול", פסקת משנה זו.
<היו"ר משה גפני:>
במקום "הוראה זו לא תחול", פסקת משנה זו לא תחול. הלאה, (1).
<גיא גולדמן:>
ב-(1) יש טעות הקלדה,אז אני עובר ל-(2).
<היו"ר משה גפני:>
רגע, יש לכם יותר מדי טעויות הקלדה. זה נמחק? נמחק סעיף (1). (2) הופך להיות (1).
<גיא גולדמן:>
(2), אייל עדכן.

<אייל לב-ארי:>
מה שקראנו נכנס. שתי הפסקאות (1) ו-(2) שמתחת, הן צריכות להיות בנוסח או נמחקות? 
<גיא גולדמן:>
נמחקות.

<היו"ר משה גפני:>
(1) נמחק.

<אייל לב-ארי:>
גם (1) וגם (2), אדוני, נמחקות.
<היו"ר משה גפני:>
(2) גם נמחק? ואז אנחנו עוברים?
<אייל לב-ארי:>
לפסקה (2), "במקום סעיף קטן (ד) יבוא".
<היו"ר משה גפני:>
"במקום סעיף קטן (ד) יבוא". בבקשה.
<גיא גולדמן:>
	
	"
	(2) במקום סעיף קטן (ד) יבוא:

	
	
	
	"(ד) הוראות חלק ה'2, למעט הוראות סעיפים 104, 104א, 104ב(א) עד (ג) ו-104ד עד 104ז, לא יחולו על חברה משפחתית.""


<היו"ר משה גפני:>
מה ההוראות האלה?

<רולנד עם שלם:>
הוראות של חלק ה'2, שינוי מבנה כל המיזוגים, הפיצולים. אנחנו לא מאפשרים לחברה משפחתית לעשות את כל השינויים, למעט הסעיפים שמפורשים כרגע. 
<היו"ר משה גפני:>
מה אתם אומרים? אתם מכירים את זה?
<יוסי אלישע:>
יש צדק במה שהוא אומר, כי יש פה אפשרות לעבור ממיסוי חד-שלבי או ממיסוי דו-שלבי לחד-שלבי. 

<היו"ר משה גפני:>
אז הם צודקים.
<יוסי אלישע:>
יש שאלה רק מה קורה כשיש שתי חברות בית או שתי חברות משפחתיות, שכאילו יש פה חוסר צדק אולי לא לאפשר להן, כי אלה מוגבלים ולא יכולים לעשות מיזוג, אז זה לפתחם, כמו שאומרים.
<היו"ר משה גפני:>
הבנתי. הלאה.
<גיא גולדמן:>
עכשיו אנחנו מוסיפים סעיף נוסף, שהוא בעקבות ההערה של לשכת עורכי-הדין, נדמה לי.
	
	"22א.
	בסעיף 64א7ג(א), בפסקה (2), במקום "בין בעלי המניות בו תאגיד שקוף" יבוא "בין בעלי המניות בו תאגיד שקוף שיש באפשרותו לבחור את אופן המיסוי שלו למעט כל אחד מאלה:

	
	
	
	(1) חברה משפחתית כמשמעותה בסעיף 64א, ובלבד שהודיעה לפקיד השומה בתוך 30 ימים ממועד רכישת המניות על בקשתה כי ממועד תחילת שנת המס בה נרכשו המניות ואילך יחולו עליה הוראות סעיף 64א ולא תהיה רשאית לחזור בה מהודעתה; 

	
	
	
	(2) אגודה שיתופית חקלאית כמשמעותה בסעיף 62, ובלבד שהודיעה בכתב למנהל בתוך 30 יום ממועד הקמת חברת הבית או רכישתה על אחד משני אלה ולא תהיה רשאית לחזור בה מהודעתה:

	
	
	
	
	(1) בחירתה כי דינה, מתחילת שנת המס בה ניתנה ההודעה ואילך, יהיה כדין שותפות;

	
	
	
	
	(2) בחירתה כי דינה, מתחילת שנת המס בה ניתנה ההודעה ואילך, לא יהיה כדין שותפות."


<היו"ר משה גפני:>
תסביר.

<רולנד עם שלם:>
קרן "ריט", שזה סעיף לא קשור לענייננו כרגע, לבקשתם, קרן "ריט" נכנס באיגוד מקרקעין. כרגע הסעיף לא מאפשר לבעלי המניות הנוספים באיגוד מקרקעין שהוא לא קרן "ריט", הם יהיו שקופים. לבקשת לשכת עורכי-הדין אפשרנו שבעלי מניות שותפים בקרן "ריט" יהיו שקופים, ובתנאי שהם יהיו שקופים לאורך כל הדרך. זו ההוספה של הסעיף כרגע ב-64א. 
<היו"ר משה גפני:>
למה ביקשתם את זה?
<יוסי אלישע:>
אני אסביר. יש היום המון קרקעות שמוחזקות על-ידי המושבים והקיבוצים, ובעצם אי-אפשר להתקשר, והם מוחזקים במסגרת של איגוד מקרקעין, ואין אפשרות במסגרת הוראות החוק הקיימות להתקשר עם קרן "ריט". קרן "ריט" מגיעה עם אפשריות גיוס כספים ועם מימון ועם אפשרות להוציא את העסקאות לפועל, ואין אפשרות להתקשר איתה, מפני שלקרן "ריט" אסור להחזיק איגוד מקרקעין עם בעל מניות אחר שהוא שקוף. אז אגודה שיתופית, קיבוץ, וכל אלה הם שקופים. לכן, אומרת רשות המיסים שאין בעיה שנוסיף אותם, ונאפשר לשכלל את זה. דרך אגב, זה נוגע לנושא העיקרי כי זה בדיוק אחזקה של מבנים. אין בעיה לאפשר את זה, ובלבד שאותו גוף למעלה לא יזגזג, לא כל יום יגיד אני שקוף, ואז המס עולה, או שאני לא שקוף, ואז המס נשאר. 
<היו"ר משה גפני:>
מה הוא צריך לעשות כדי להגיד שהוא שקוף, ואז הוא לא יכול לחזור בו?
<יוסי אלישע:>
הוא צריך להודיע בשנת הרכישה לפקיד השומה על הבחירה שלו שתלווה אותו בעצם מעתה והלאה. זאת אומרת, תבחר.
<היו"ר משה גפני:>
אם הוא מודיע לפקיד השומה שהוא שקוף, הוא לא יכול להגיד: רגע, עכשיו החלטתי שלא. 

<יוסי אלישע:>
זה מתייחס להערה הראשונה שהייתה לי בכלל ביחס לנושא האחר. כול עוד הוא מחזיק את המניות זה ברור שהוא צריך להיות כך שנה אחרי, שנתיים-שלוש. זה צריך להיות ברור שכל עוד הוא נמצא שם הוא לא יכול לזגזג, והוא צריך להתנהג בדיוק כמו ה"ריט". אבל ברגע שמסתיימת התקופה, או שנה אחרי, אתה יודע, אתה לא יכול להגביל אגודה שיתופית לנצח, יש פה שאלות שצריך לשאול. זה מתקשר להערה הראשונה שאמרתם שתחזרו לזה בסוף דיון להכריע בה, זאת אותה נקודה, אנחנו חוזרים לזה. 
<היו"ר משה גפני:>
אבל אתם ביקשתם את זה.
<יוסי אלישע:>
התיקון מבורך, כי בעצם הוא מאפשר הרבה מאוד עסקאות שלא מתאפשרות היום.
<היו"ר משה גפני:>
השאלה שנשארת עוד מהפעם הקודמת היא אם בא מישהו ואומר אחרי תקופה - - -
<ישי כהן:>
אחרי שהוא מכר את הקרן עצמה.
<יוסי אלישע:>
אחרי שהוא כבר לא נמצא עם קרן "ריט".

<היו"ר משה גפני:>
צריך להכריע בזה. אף על-פי שהם נשמעים הגיוניים בזה, אני מתנצל שאני אומר את זה. 

<יוסי אלישע:>
אבל יש חוסר צדק. תראה, עשית עסקה של שנתיים, אתה מוגבל פה לכל אורך החיים. 

<היו"ר משה גפני:>
אבל אז בן-אדם יזגזג.
<יוסי אלישע:>
אבל זאת זכות שמוקנית להם מכוח הדין, זה לא קשור בכלל לזה. 

<היו"ר משה גפני:>
נדבר תכף. בואו נסיים קודם. ה-(3) הקודם שנמחק זה הרטרואקטיבי שאמרנו בישיבה הקודמת.

<גיא גולדמן:>
כן, זה לבקשת הוועדה, לבקשתך.

<היו"ר משה גפני:>
שיהיה ברור, לא הסכמנו לרטרואקטיבי, ואתם הסכמתם.

<גיא גולדמן:>
אבל זאת ממילא הייתה הבהרה, אדוני ביקש להוריד.

<היו"ר משה גפני:>
לכן סעיף (3) המקורי הזה נמחק.

<גיא גולדמן:>
נכון.

<היו"ר משה גפני:>
 ואני מברך אתכם על כך. אל תיקחו אותי כל כך ברצינות, בסדר, הנה, זה המקרה שיושבים עם לשכות ומתקדמים מהר. צריך להכריע בשאלה שם. הוראות מעבר, בבקשה.
<גיא גולדמן:>
	"הוראות מעבר

	2. 
	(1) חברת מעטים שחלו לגביה, ערב יום תחילתו של חוק זה (בסעיף זה – יום התחילה), לפי בקשתה, הוראות סעיף 64 לפקודה, כנוסחו ערב היום האמור (בסעיף זה – סעיף 64 הקודם), יראו אותה כחברת בית לפי סעיף 64 לפקודה, כנוסחו בסעיף 1 לחוק זה, גם אם לא מתקיימים בה התנאים להגדרה "חברת בית" שבסעיף 64 החדש."


זה אומר שכל מי שנחשב חברת בית לפי ההגדרות הישנות יראו אותו כחברת בית גם לאחר תחילת החוק.
<רולנד עם שלם:>
הסעיף החדש חל עליו, אבל המעמד שלו כחברת בית נבחן לפי המעמד שהיה לו אז בעת קבלתו בעבר.
<יוסי אלישע:>
רק יום התחילה, מתי הוא יהיה?
<ישי כהן:>
העניין פה בהקשר של יום התחילה הוא שהחוק הזה באמת שוכב כבר הרבה זמן על השולחן, וכל שנה אנחנו מזיזים מ-2015 ל-2016, והחוק הזה דה-פקטו סביר שיעבור איפשהו במהלך 2018. אז לשנות בעצם את יום התחילה למהלך 2018, כך שאנשים שהיום נמצאים עם מצב חוקי קיים יוכלו להגיש בקשה ביחס ל-2017 ולהישאר עם הדין הישן. 

<גיא גולדמן:>
הם כבר יכולים. חברה שהתאגדה ב-2017 - - - 

<ישי כהן:>
מי שהתאגדה ב-2017 זה פשוט. מי שחי, קיים, נושם, מגיש דוחות 2016 כבר - - -
<גיא גולדמן:>
זה בחוק.
<ישי כהן:>
כי הוא יודע שהמצב החוקי ב-2016 מאפשר להגיש עם הגשת הדוח. הגיש את הדוח של 2016 בלי לבקש להיות חברת בית, או כי הוא לא רוצה או כי הוא לא זכאי, וב-2017 הוא מקיים את התנאים. צריך לאפשר את המצב הזה.
<יוסי אלישע:>
מה שזה אומר, שאפשר לנהוג לפי הדין הישן עד ליום התחילה, פשוט שנגדיר את יום התחילה.
<היו"ר משה גפני:>
יש בעיה? לכאורה לא.
<רולנד עם שלם:>
יש פה כמה נקודות. נקודה ראשונה, מי שחברת בית היום לפי הדין הישן, וכביכול לא עומדת בתנאי ההגדרה של חברת בית בדין החדש, אנחנו לא פוגעים במעמדה, היא תישאר חברת בית. יחולו עליה ההוראות של הדין החדש לגבי היישום של הסעיף, לא לגבי המעמד. 
דבר נוסף. אנחנו באמצע הקריאה של הוראות המעבר, עוד לא סיימנו לקרוא את הכול, ואז כשתהיה לנו תמונה מלאה נוכל להבין מה ההערה.
<היו"ר משה גפני:>
נכון. אז בואו נסיים קודם את ההקראה. בבקשה.

<גיא גולדמן:>
	
	"
	(2) חברת מעטים שחלו לגביה, בשנת 2016, הוראות סעיף 64 הקודם, אך לא הגישה בקשה לפקיד השומה לפי הסעיף האמור, יראו אותה כחברת בית לפי סעיף 64 החדש, גם אם לא מתקיימים בה התנאים להגדרה "חברת בית" שבסעיף זה, ובלבד שהגישה בקשה לכך לפקיד השומה בתוך 90 ימים מיום התחילה.

	
	
	(3) חברת מעטים שהתאגדה בשנת המס 2017 וערב יום התחילה התקיימו בה התנאים שבסעיף 64 הקודם אך לא הגישה בקשה לפקיד השומה לפי הסעיף האמור, יראו אותה מיום התאגדותה כחברת בית לפי סעיף 64 החדש גם אם לא מתקיימים בה התנאים להגדרה "חברת בית" שבסעיף 64 החדש, ובלבד שהגישה בקשה לכך לפקיד השומה בתוך 90 ימים מיום התחילה. 

	
	
	(4) על אף הוראות פסקה (7) להגדרה "חברת בית" שבסעיף 64 החדש, חברה שהתאגדה לפני יום התחילה רשאית להגיש בקשה כאמור באותה פסקה בתוך שלושה חודשים מיום התחילה, ויחולו הוראות אלה:

	
	
	
	(1) יראו את החברה כחברת בית החל בשנת המס 2017;

	
	
	
	(2) יראו את כל העודפים, שאילו היו מחולקים כדיבידנד היו חייבים במס לפי סעיף 125ב לפקודה, שנצברו בחברה עד יום ב' בטבת התשע"ז (31 בדצמבר 2016) (בסעיף קטן זה – יום הסיום), כאילו חולקו כדיבידנד לבעלי המניות; הוראת פסקה זו תחול רק אם אחד או יותר מבעלי המניות ביום הסיום היה יחיד או תאגיד שקוף כהגדרתו בסעיף 64 החדש (בסעיף קטן זה – תאגיד שקוף);
לעניין זה "עודפים" - רווחי החברה לרבות רווחים שהוונו.

	
	
	
	(3) מכרה חברת הבית נכסים, לרבות זכות במקרקעין כהגדרתה בחוק מיסוי מקרקעין (שבח ורכישה), התשכ"ג–1963 (בפסקה זו – חוק מיסוי מקרקעין), שהיו בבעלותה ביום הסיום, יחויב בעל מניות שהוא יחיד או תאגיד שקוף, במס בשיעור כמפורט להלן:

	
	
	
	
	(1) על רווח ההון הריאלי או השבח הריאלי, לפי העניין, כשהוא מוכפל ביחס שבין התקופה שמיום הרכישה עד יום הסיום לבין התקופה שמיום הרכישה עד יום המכירה (בפסקה זו – רווח הון ריאלי עד יום הסיום או שבח ריאלי עד יום הסיום, בהתאמה) – מס בשיעור הגבוה ביותר הקבוע בסעיף 121 לפקודה;

	
	
	
	
	(2) על ההפרש שבין רווח ההון הריאלי לבין רווח ההון הריאלי עד יום הסיום, או ההפרש שבין השבח הריאלי לבין השבח הריאלי עד יום הסיום – מס בשיעור הקבוע בסעיף 91(ב)(1) או (2) לפקודה, או מס בשיעור הקבוע בסעיף 48א(ב)(1) או (1א) לחוק מיסוי מקרקעין, לפי העניין.

	
	
	(5) על אף האמור בסעיף קטן (ד) שבסעיף 64 החדש, רשאית חברת בית להודיע לפקיד השומה, בתוך 30 ימים מיום התחילה, שהיא חוזרת בה מבקשתה להיחשב חברת בית; הודיעה כאמור, יראו אותה כאילו חדלה להיות חברת בית מתחילת שנת המס 2017.

	
	
	(6) הפסדים שנצברו לחברה שהייתה לחברת בית לפי הוראות סעיף זה, בתקופה שהכנסתה לא חושבה לפי סעיף 64 הישן, לא יותרו בקיזוז כנגד הכנסתם של בעלי מניותיה."


<היו"ר משה גפני:>
הסבר ארוך. בבקשה.
<רולנד עם שלם:>
נעשה סדר בבלגן בהוראות המעבר. כמה מישורים. מישור ראשון, לגבי חברות בית קיימות לפי הדין הישן. הוראות המעבר קובעות שאנחנו לא פוגעים במעמדן גם אם לפי הסעיף החדש הן לא עומדות בהגדרה של חברת בית, הן שומרות על המעמד של חברת בית, כי הן היו כאלה בעבר. אבל יחול הדין החדש לגבי החישוב של ההכנסה וכו' וכו'.
<היו"ר משה גפני:>
לא הבנתי.

<רולנד עם שלם:>
אני חוזר.

<היו"ר משה גפני:>
יש לי חברת בית, עכשיו, מה זה לא עומד בתנאים? לא עומד בתנאים אז לא עומד בתנאים. לא הבנתי מה שאתה אומר.
<רולנד עם שלם:>
לא. המעמד של חברת בית, הרי הסעיף הישן הגדיר חברת בית באופן מאוד מאוד פשוט, לא היו שם הגדרות מאוד מפורטות. כרגע יש הוראות מפורטות שייתכן מצב בו אותה חברת בית ותיקה, אם ניכנס אליה - - -
<היו"ר משה גפני:>
מאבדת את מעמדה.
<רולנד עם שלם:>
מאבדת את מעמדה. הסעיף קובע הוראות מעבר, זאת אומרת, היא לא תאבד את מעמדה בעקבות הדין החדש, זה אחד, זאת הקלה. היא תשמור על מעמדה. אבל הדין החדש לגבי חישוב ההכנסה החייבת, וכל המנגנונים, חל עליה החל מיום התחילה ואילך, שאלו הבהרות לגבי איך מחשבים את המס.
<היו"ר משה גפני:>
מה שאתה אומר זה ככה, אם אני על-פי החוק החדש אמור לאבד את מעמדי כחברת בית, אני לא מאבד מכיוון שקודם הייתי לפי הדין הישן, אלא שאז אני אהיה חייב, כמו שהייתי חייב קודם.
<עמר בר-לב (המחנה הציוני):>
לא, לפי הכללים החדשים. 

<רולנד עם שלם:>
הכללים החדשים ביחס לכללים הישנים לגבי החישוב הם כללים מבחינתנו שמבהירים את המצב. החישוב הוא אותו חישוב. כלומר, הרעיון נשמר, השקיפות.
<היו"ר משה גפני:>
זאת אומרת שזאת הקלה. זה אומר שאם הייתי קודם לפי הכללים הישנים, אפילו שלפי הכלל החדש או הכללים החדשים אני כבר לא יכול להיות חברת בית, אני שומר על מעמדי.
<רולנד עם שלם:>
נכון, זה פן אחד, לגבי חברות הבית הישנות. לגבי חברות טריות שהתאגדו, הרי אמרנו שהחוק החדש קובע שהבקשה למעמד לחברת בית אמור להיות מוגש תוך שלושה חודשים מיום ההתאגדות של החברה. לכל חברה יש שלושה חודשים מיום ההתאגדות כדי לבקש מעמד של חברת בית. יש כאלה שהתאגדו לאחרונה ולא ידעו על הסעיף החדש, נותנים להם את האפשרות עוד שלושה חודשים מיום התחילה לבקש להפוך להיות חברת בית. שוב, החברות החדשות שהוקמו התאגדו לאחרונה, אם הן היו יודעות שיש להן שלושה חודשים לבקש את המעמד היו פונות. לא ידעו על המעמד הזה, עכשיו נותנים להם את הגרייס לבקש להיות חברת בית שלושה חודשים מיום התחילה של החוק. זה לגבי החברות החדשות שהתאגדו לאחרונה. 
<עמר בר-לב (המחנה הציוני):>
תהיה הודעה לכל החברות שיש עדכון לחוק? 

<משה אשר:>
נפרסם הודעה. אחרי הפרסום של החוק נפרסם הודעה.
<עמר בר-לב (המחנה הציוני):>
זה פרסום כזה באיזה עיתון - -

<משה אשר:>
בעיתונים. בעיתונים כלכליים.

<עמר בר–לב (המחנה הציוני):>
- - שאף אחד לא קורא או שזאת הודעה לכל חברה כזאת?

<משה אשר:>
זאת הודעה בעיתונים כלכליים שמי שמעוניין, אני חושב שגם בלשכות המקצועיות, יש להן הפצה לרואה חשבון וליועצי מס, יוכלו להפיץ גם להן.
<יוסי אלישע:>
אדוני, אפשר רק הערה קטנה?
<היו"ר משה גפני:>
רגע. חברת מעטים בסעיף 3(ב), "חברת מעטים שחלו לגבי, בשנת" – מה? 
<שגית אפיק:>
מה שהסברת על חברת מעטים קיימת, שאתה ממשיך. 

<רולנד עם שלם:>
אנחנו ב-(ב), שנת 2016?

<היו"ר משה גפני:>
2017.

<שגית אפיק:>
זה צריך להיות 2017, נכון?

<יוסי אלישע:>
ובכל מקום שיש 2016 צריך להיות 2017, ו-2017 צריך להיות 2018. זה פשוט בגלל שזה נמשך, ולא תיקנו את התאריכים.
<גיא גולדמן:>
אנחנו עדיין ב-2017.
<שגית אפיק:>
אנחנו בסוף 2017. עד שזה יעבור 2018 תתחיל. 
<יוסי אלישע:>
2016 צריך להיות 2017, 2017 צריך להיות 2018, זה הכול. זה התיקון שצריך לעשות.
<ישי כהן:>
זה כל מה שביקשנו ביחס להוראה הזאת. כל מקום שכתוב 2017 יהיה כתוב 2018, כל מקום שכתוב 2016 יהיה כתוב 2017. 

<שגית אפיק:>
גיא, זה הגיוני, אנחנו בסוף 2017. עד שזה יעבור שנייה ושלישית, גמרנו את השנה.
<יוסי אלישע:>
אחרת אנחנו רטרואקטיבית.

<מיקי לוי (יש עתיד):>
תקשיב, זה לא יבוא למליאה להצבעה, אני אומר לך את זה, אלא בתחילת השנה.
<רולנד עם שלם:>
יכולה להיות בעיה טכנית. 

<שגית אפיק:>
מה הבעיה?

<רולנד עם שלם:>
בואו נעבור אחד אחד. (א) לא רלוונטי כי אין שם לא 2016 ולא 2017. 

<שגית אפיק:>
בסדר, (ב).

<רולנד עם שלם:>
	
	"
	(ב) חברת מעטים שחלו לגביה, בשנת 2016, הוראות סעיף 64 הקודם".


איך אני יודע שחלו עליה? בדוח מס שהיא הגישה לשנת 2016 שהוגש כנראה ב-2017, שם היא אמרה" שלום, אני חברת בית ב-2016.
<יוסי אלישע:>
אתה קורא את זה ב-2018, מה הבעיה?
<שגית אפיק:>
מה קרה עם חברת בית שלא הספיקה לדווח, אבל היא הייתה ב-2017, ואתה עדיין רוצה להגן עליה? 

<רולנד עם שלם:>
בדין הישן, מתי יכולתי לבקש שוב חברת בית? בהגשת הדוח.
<שגית אפיק:>
נכון.

<יוסי אלישע:>
גם לפני. רולנד, גם היום אני יכול להגיש מכתב ולהגיד שב-2017 אני בוחר להיות. 

<רולנד עם שלם:>
בסדר, אתה יכול לבקש מראש.
<יוסי אלישע:>
נכון, ואת זה אתה שולל ממני.

<רולנד עם שלם:>
אבל בפרקטיקה אני יכול בדיעבד לבקש מעמד של חברת בית. היות ש-2017 עוד לא הסתיימה ודוחות 2017 עוד לא הוגשו – עד שהחוק הזה יעבור כנראה שדוחות 2017 לא יוגשו – אז אנחנו מדברים פה על סעיף של חברה שביקשה להיות לפי 64 קודם, כשהיא עוד לא ביקשה. היא עוד לא ביקשה כי היא עוד לא הגישה דוח של 2017.
<שגית אפיק:>
או שהיא ביקשה ב-2017.
<יוסי אלישע:>
שהיא ביקשה ב-2017, בדיוק.

<ישי כהן:>
היא ביקשה ב-2017.

<יוסי אלישע:>
אתה חייב לאפשר לה.
<שגית אפיק:>
אין כאלה? אתם יודעים אם יש או אין? סתם, כי ייפלו לנו בין הכיסאות כאלה.
<יוסי אלישע:>
אלה בדיוק יפלו.

<רולנד עם שלם:>
אז אני מגיע למהות עכשיו, מה שחשוב לנו.
<היו"ר משה גפני:>
צריך למצוא לזה פתרון טכני, מה שמעלים זה נכון.

<ישי כהן:>
הפתרון פשוט.
<יוסי אלישע:>
רגע, ישי. כל התיקון הזה, המהות שלו זה לבטל את הבדיעבד. זאת אומרת שפה התאגדת, אתה מודיע מראש מה אתה רוצה לעשות. 
<היו"ר משה גפני:>
אבל הוא אומר שאתה מגיש דוח בסוף 2017, אתה מגיש על 2016. 
<יוסי אלישע:>
אבל היום אנשים לא רוצים בדיעבד, רוצים היום להודיע שהם חברת בית, לא רוצים לחכות לשנה הבאה. היום אני רוצה להודיע.
<היו"ר משה גפני:>
ומתי אתה מגיש את הדוח?
<יוסי אלישע:>
מגיש אותו שנה הבאה, אבל היום מותר לי להודיע. למה אני צריך לעשות בדיעבד אחרי שאני בוחן את השנה? זה מה שהוא רוצה, הוא רוצה גם שאני אודיע לפני, אז אני מודיע היום. אז עכשיו מי שיודיע היום זה לא חל עליו? אז זה רטרואקטיבי. מה, החוק יחול בעוד חודשיים, למה אני היום לא יכול להודיע? החוק מאפשר לי להודיע היום.
<שגית אפיק:>
רולנד, אבל ממה אתה חושש?
<רולנד עם שלם:>
אני אסביר.

<שגית אפיק:>
תגיד ממה אתה חושש.

<רולנד עם שלם:>
אני לא רוצה להשאיר חלון מהיום או מהכניסה של החוק - - -
<שגית אפיק:>
שירוצו ויפעלו לפי הדין הקודם?
<היו"ר משה גפני:>
שגית, רגע, נשמע.
<רולנד עם שלם:>
אני אסביר מי האוכלוסייה הבעייתית. 

<היו"ר משה גפני:>
שמעת מה שהוא אמר?

<רולנד עם שלם:>
כן, שמעתי. האוכלוסייה הבעייתית מבחינתי היא חברות ותיקות שלא היו חברות בית. 
<היו"ר משה גפני:>
הוא רוצה היום להיות חברת בית, הוא מודיע לך.
<רולנד עם שלם:>
שהוא רוצה להיות היום חברת בית. אנחנו אומרים בסעיף הזה, היות שהמעמד של שקוף עם היסטוריה של דו-שלבי, בלגן, תכנוני מס, לוקחים את העודפים לשעבר ומעלים אותם למעלה, זה מעמד שאנחנו נועלים בו. אנחנו אומרים: אתה רוצה להיות כזה? זאת חלופה 3(ד), שאומרת: אין בעיה - - -
<יוסי אלישע:>
חוק חדש. חל עליך חוק חדש למרות שאתה היום.
<ישי כהן:>
אבל 3(ד) זה להחיל דין חדש על מצב קיים.
<היו"ר משה גפני:>
רגע.
<רולנד עם שלם:>
לא הפרעתי לכם. 

<היו"ר משה גפני:>
רגע, בדיוק, זה לא בסדר, זה גם לא מנומס. ואז אתה אומר?

<רולנד עם שלם:>
אתה לא היית חברת בית, אתה רוצה לפני הכניסה של החוק החדש לתפוס את הקרון האחרון ולהיות חברת בית.

<היו"ר משה גפני:>
כן, אני רוצה, אני מודיע.

<רולנד עם שלם:>
אין בעיה. בבקשה, על כל ההיסטוריה שלך, על כל העודפים שלך שהיו בעולם דו-שלבי, כי החברה לא הייתה שקופה, נא להסדיר את המס הדו-שלבי בדומה למה שעשינו בזמנו בחברה משפחתית. כלומר, אנחנו רוצים לתת מעמד של חברת בית לאלה שלא היו בית. אלו שהיו חברת בית פתרנו, הם יישארו חברת בית. אלה שלא היו חברת בית - - -
<היו"ר משה גפני:>
החדשים. 

<רולנד עם שלם:>
החדשים, אין בעיה, חדש, תבקש, תקבל חברת בית, אין בעיה. לגבי חברות ותיקות עם היסטוריה, שהן לא היו חברות בית, אנחנו מאפשרים.
<היו"ר משה גפני:>
הוא רוצה להיות עכשיו חברת בית, דצמבר 2017.
<רולנד עם שלם:>
עכשיו להיות חברת בית, אבל נא להסדיר את כל המיסוי שיש, את כל המיסוי הדו-שלבי.

<ישי כהן:>
אחורה. 
<רולנד עם שלם:>
אחורה. זה כתוב.
<גיא גולדמן:>
יש הוראה כזאת, אדוני. יש בסעיף הוראה כזאת.
<היו"ר משה גפני:>
אז תכתוב את זה, נו, מה הבעיה? אז זה מוריד את הבעיה.

<שגית אפיק:>
זה 3(ד), תסתכל.
<גיא גולדמן:>
בדיוק.
<שגית אפיק:>
"על אף הוראות פסקה (7)" – "חברה שהתאגדה לפני יום התחילה". מה הבעיה עם ההוראה?
<ישי כהן:>
הבעיה עם ההוראה הזאת שהיא לא ישימה, כי אף אחד לא יכנס להוראה כזאת. תזכרו, מדובר על חברות נדל"ן שהעודפים שלהם מממנים נדל"ן. מה שכתוב בסעיף הזה דה-פקטו זה שאם יש חברה עם 100 - - - 
<היו"ר משה גפני:>
זה כבר מסובך.
<שגית אפיק:>
אבל איך אתה פותר לו את הבעיה של תכנוני מס? 

<יוסי אלישע:>
זה לא תכנוני מס.

<קריאה:>
ודאי שכן.

<שגית אפיק:>
זו הבעיה שהוא מצביע עליה.

<יוסי אלישע:>
אבל 2016 מאפשרים. מה קרה פה בחוק? 2016 אומרים לך לא הייתה 100 שנה חברת בית - - -
<שגית אפיק:>
כי 2016 כבר נגמרה.
<יוסי אלישע:>
ב-2016 אתה חברת בית. אבל זה בדיוק - - -
<שגית אפיק:>
אבל, יוסי, אפשר להבין את הטענה שלהם, 2016 כבר נגמרה. 

<ישי כהן:>
אבל אם החוק היה עובר בינואר 2017 זה נכון.
<יוסי אלישע:>
אנחנו באותה סיטואציה.
<היו"ר משה גפני:>
רגע, אפשר למצוא פתרון לבעיה הזאת? למצוא פתרון. זה שאתם אומרים ש-2016, בסדר, שם יש את הכול מושלם. הוא רוצה להתחיל עכשיו. הוא ישן, אבל הוא רוצה להתחיל להיות חברת בית. אחרי שמתקבל החוק הזה הוא מבקש להיות חברת בית.
<גיא גולדמן:>
מכאן והלאה מאחלים לו בהצלחה, אדוני.
<היו"ר משה גפני:>
לא מאחלים לו בהצלחה. אבל אתה מונע ממנו. 

<גיא גולדמן:>
למה? 
<יוסי אלישע:>
נכון.

<גיא גולדמן:>
יש את הסעיף, שגית הקריאה אותו עכשיו.
<היו"ר משה גפני:>
אתה מונע ממנו, זאת הטענה. איך פותרים את הבעיה הזאת?
<גיא גולדמן:>
לא מונע, שגית הקריאה.

<רולנד עם שלם:>
אנחנו נותנים את האפשרות.
<שגית אפיק:>
אם נעשה את התחילה מ-1 בינואר 2018, למעשה, ונאפשר גם למי שב-2017 לשלוח להם הודעה.
<יוסי אלישע:>
בדיוק, זה פותר את הבעיה.
<היו"ר משה גפני:>
לא, שגית, זה לא פותר את הבעיה.

<שגית אפיק:>
אולי זה כן.

<יוסי אלישע:>
זה פותר את הבעיה.

<רולנד עם שלם:>
אני רוצה להבין את ההצעה.
<שגית אפיק:>
לעשות פה את התחילה, להחיל ל-1 בינואר 2018 ולהחיל על 2017 מה שהחלת על 2016. זאת אומרת, מה שהחלת ב-(ב) להחיל גם על 2017, אבל החוק יתחיל רק מ-2018. 

<ישי כהן:>
אותו דבר.
<רולנד עם שלם:>
הוא יגיש את הדוח שלו, החברה הזאת תגיש את הדוח ב-2018.
<היו"ר משה גפני:>
כן.

<שגית אפיק:>
כן.

<רולנד עם שלם:>
ותגיד: אני ב-2017 הייתי חברת בית?

<יוסי אלישע:>
לא, מעכשיו.
<ישי כהן:>
לא בדוח. תאפשר לו, תגיד לו תוך שלושה חודשים להגיש בקשה. 
<יוסי אלישע:>
מעכשיו. תאפשר לו מעכשיו, ברור.
<שגית אפיק:>
תיתן לו עכשיו, תיתן לו חודש אפילו, רולנד.
<היו"ר משה גפני:>
שגית, זה פתרון?

<רולנד עם שלם:>
על איזו שנת מס אתה מדבר?
<ישי כהן:>
אני אומר שאם אתה עכשיו ב-2017, דוחות 2016 כבר הוגשו.
<היו"ר משה גפני:>
רולנד, ההצעה הזאת של שגית היא הצעה טובה. החוק יתחיל מ-1 בינואר 2018, ועל 2017 יחול כמו על 2016.
<שגית אפיק:>
תיתן להם אפילו תקופת זמן קצרה.
<גיא גולדמן:>
אנחנו מעוניינים להתייעץ.
<היו"ר משה גפני:>
כן, ברור.
<רולנד עם שלם:>
לא עד מועד הגשת הדוח של 2017.
<שגית אפיק:>
לא. 

<גיא גולדמן:>
אנחנו רוצים להתייעץ, אדוני, שתי דקות.

<שגית אפיק:>
בסדר, בוא נסיים.
<היו"ר משה גפני:>
בוא נסיים קודם. גיא, אתה בזמן האחרון צריך להתייעץ הרבה מדי, מה אכפת לך להתייעץ איתי?
<גיא גולדמן:>
התוצאות בדרך כלל לטובתך. 

<היו"ר משה גפני:>
בסדר, זה פתרון. הלאה, מה עוד נשאר שאתה צריך להסביר? 

<רולנד עם שלם:>
סיימנו.
<היו"ר משה גפני:>
זהו?

<משה אשר:>
להצביע.

<יוסי אלישע:>
רק הסוגיות שצריכים לחזור אליהן. 

<שגית אפיק:>
היה עוד.

<היו"ר משה גפני:>
יש בעיה. הבעיה העיקרית שאני רואה זאת הבעיה שהם העלו, וזה קורה כבר פעמיים. אתה רוצה להגיד, אלישע?
<יוסי אלישע:>
אחזור על זה? 

<היו"ר משה גפני:>
כן.

<יוסי אלישע:>
הנושא של ההתחייבות מכאן ולצמיתות של מי שהפך להיות חברת בית. מי שחברת בית, אני מתייחס עכשיו לסעיף 64(2), זה מופיע גם בנושא של התיקון.
<היו"ר משה גפני:>
למשל. זה קורה פעמיים.
<יוסי אלישע:>
כן. לפי הסעיף אין באפשרות חברת הבית שמי מבעלי מניותיה יהיה תאגיד שקוף או תאגיד שיכול לבחור את אופן המיסוי שלו, זה בסדר, זה נכון. עכשיו, תאר לך שהוא החזיק את זה שנה אחת - - -
<היו"ר משה גפני:>
טוענת רשות המיסים טענה שמתקבלת על הדעת, היא טוענת שאז יכול לבוא מישהו שהוא איננו אדם ישר, הוא יכול לזגזג. הוא יכול לבוא ולהגיד אני עכשיו חברת בית, והוא מחליט אחרי תקופה מסוימת שהוא מפסיק, אז אתה נותן לו שנה לפי ההצעה שלכם, ואז הוא מפסיק להיות חברת בית. 

<יוסי אלישע:>
אנחנו לא מדברים על כל בעל מניות, יש פה רק אגודה שיתופית במסגרת בעלי המניות, ורק לה יש את סעיף 354 לחוק החברות, שמאפשר לה מאגודה שיתופית להפוך להיות חברה. אז אי-אפשר להגיד להם אל תעשו את זה.

<היו"ר משה גפני:>
רולנד, תשובה. אם יש לך פשרה, זה הכי טוב. אם לא, אז תענה תשובה. אבל פשרה זה הדבר הכי טוב.

<יוסי אלישע:>
אפילו שנתיים אחרי, לא משנה, קח כמה גרייס שאתה רוצה, רולנד, רק אל תגביל לנצח. 

<רולנד עם שלם:>
אני הולך לחלופה של התשובה, לא לחלופה של הפשרה. 
<היו"ר משה גפני:>
הוא מציע שנתיים. אחרי שנתיים. פעם אחת הוא רק יוכל לעשות את זה, הוא לא יוכל פעם נוספת, ואז יורד הזגזוג. הוא יוצא וזהו.
<רולנד עם שלם:>
עיקרון העל של ההסדרה של סעיף 64 זה מניעת הזגזוג, זה לגבי חברת הבית עצמה, אין זגזוג יותר. 

<היו"ר משה גפני:>
כן, ברור.

<שגית אפיק:>
כן.

<רולנד עם שלם:>
לגבי בעלי המניות, אמרנו: רגע, בעלי המניות יכולים לזגזג, נעלנו גם את זה. באו ואמרו: תיתנו לנו אפשרות שבעל מניות שהוא שקוף יבטיח, הוא יתחייב לא לזגזג. ואז למרות שהוא בעל מניות שקוף נכניס אותו כאפשרי בקונסטלציה. אמרנו בסדר. עכשיו אומרים לנו: רגע, אבל הוא מבטיח לא לזגזג כל עוד הוא בעל מניה בחברת בית. ברגע שהוא לא בעל מניה בחברת בית הוא יוכל לחזור למה שהוא רוצה. אם נאפשר את הדבר הזה, את הבקשה, מה יהיה לנו? יהיה לנו בעל מניה שכרגע אסור לו לזגזג כי הוא בעל מניה בחברת בית, והוא ימכור את חברת הבית. עכשיו הוא יכול להחליף מעמד, אחרי כמה שנים לקנות. 
<היו"ר משה גפני:>
כעבור שנתיים.
<רולנד עם שלם:>
כן, כעבור שנתיים לקנות שוב חברת בית.
<היו"ר משה גפני:>
לא, אל תזלזל בשנתיים. שנתיים זאת תקופה ארוכה.

<יוסי אלישע:>
לא, הוא לא יוכל לעשות את זה עוד פעם.
<היו"ר משה גפני:>
מה אתם עוזרים לנו עכשיו? כעבור שנתיים הוא פרש מהעניין הזה, הוא לא יכול יותר לחזור.
<שגית אפיק:>
פעם אחת לאפשר לו את זה. 

<היו"ר משה גפני:>
אחרי שנתיים שהוא מחכה.
<רולנד עם שלם:>
הוא לא יוכל להיות יותר בעל מניה בחברת בית?
<היו"ר משה גפני:>
לא, לא יוכל.

<רולנד עם שלם:>
בבקשה. 

<שגית אפיק:>
בסדר?

<רולנד עם שלם:>
מקובל.

<היו"ר משה גפני:>
אנחנו הולכים להצבעה.

<רולנד עם שלם:>
אני רוצה רק לחזור לגבי הוראת המעבר.

<מיקי לוי (יש עתיד):>
מה עם הקרקע?
<יוסי אלישע:>
שני דברים. אדוני היושב-ראש, לפחות שיאפשרו מכירה.

<היו"ר משה גפני:>
אלישע, אל תעלו את זה.

<שגית אפיק:>
לשישה חודשים הם הסכימו.
<היו"ר משה גפני:>
לשישה חודשים הוא הסכים.

<יוסי אלישע:>
זה מוסכם.

<רולנד עם שלם:>
לגבי הכניסה, לגבי ההתחלה. 
<יוסי אלישע:>
חברה בהקמה.

<ישי כהן:>
חברה בהקמה מוסכם.

<היו"ר משה גפני:>
כן, שישה חודשים.

<מיקי לוי (יש עתיד):>
אז מה נשאר?
<יוסי אלישע:>
רק הנושא של הקרקע. נו, רק תאפשרו למכור אותה, משה. למה זה אכפת לך? 
<רולנד עם שלם:>
אמרנו שהסעיף לא מיועד ליזמים, לקבלנים יזמים.
<משה אשר:>
לא מיועד לקרקעות.

<רולנד עם שלם:>
אתה חברת בית, אז במקרה קנית קרקע לבנייה, בסדר. אבל אם אתה אפילו יזם תכנוני וכו', אתה לא פה, אתה בורח - - - 
<יוסי אלישע:>
אבל תבין שזה יכול להרוס את זה פה. 
<היו"ר משה גפני:>
רבותי, מה שהוסכם יופיע בנוסח, אני מבקש, אייל.
<רולנד עם שלם:>
לגבי הוראת המעבר 2017 אני רוצה להוסיף.

<גיא גולדמן:>
לא הבנו מה הוסכם.
<רולנד עם שלם:>
2017, הוראת המעבר, נאפשר לגבי חברות - - - 

<היו"ר משה גפני:>
החוק יתחיל מה-1 בינואר 2018.
<רולנד עם שלם:>
כן. לגבי חברות שלא היו חברות בית בעבר ולראשונה רוצות להיות ב-2017 חברת בית, הזדמנות אחרונה מה שנקרא, תוך שלושה חודשים מיום התחילה הן יצטרכו להודיע, אבל המעמד שלהן לגבי ההגדרה של חברת בית, לפי הדין החדש, לא לפי הדין הישן. 
<יוסי אלישע:>
לא.

<ישי כהן:>
לא, אבל החוק עובר ב-1 2018, איך אתה מחיל כללים של דין ישן?
<היו"ר משה גפני:>
מה-1 בינואר 2018.

<ישי כהן:>
איך אתה מחיל כללים של דין חדש על מצב ישן?

<קריאות:>
- - -

<יוסי אלישע:>
מה זה הדין החדש? כולל קרקע? כולל - - -
<רולנד עם שלם:>
למרות שהיא חברה ותיקה - - 
<משה אשר:>
היא לא הייתה חברת בית.

<רולנד עם שלם:>
- - והיא לא חדשה והיא לא הייתה חברת בית, היא תוכל להיות חברת בית בדקה ה-90 לפי ההגדרה החדשה. 

<ישי כהן:>
אבל אתה מודד את 2017 עכשיו כשהיא חיה לבד על-פי חוק שלא קיים, על-פי תנאים בחוק שלא קיים.
<רולנד עם שלם:>
היא תודיע החל מה-1 בינואר 2018. יש לה 90 יום להגיד: אני עומדת בתנאי החוק החדש, ואני מבקשת להיות מ-2017 חברת בית.
<ישי כהן:>
היא תודיע, אבל אין חוק חדש ב-2017.

<רולנד עם שלם:>
ב-1 בינואר 2018 היא מודיעה.

<ישי כהן:>
אבל ב-2017 אין חוק חדש, איך אתה בוחן בן-אדם בעמידה בקריטריונים של 2017 כשהחוק לא קיים? 

<היו"ר משה גפני:>
רבותי, אני מציע ככה, אני מקבל את בקשתו של גיא גולדמן, כן, זו בקשה שלך? 

<גיא גולדמן:>
לכבוד, כן. 

<היו"ר משה גפני:>
אני עושה הפסקה עשר דקות לפני שאנחנו מצביעים. יוסי, תקשיב לי, אני עושה הפסקה עשר דקות. אני מבקש שתשבו על הנוסחים ותראו שאתם מגיעים להסכמה, ועוד עשר דקות נצביע, בסדר? 

<איתן ברושי (המחנה הציוני):>
עשר דקות לפי איזה שעון?

<היו"ר משה גפני:>
לפי השעון הזה. אתה רואה, אני חסר סבלנות, אני רוצה לסיים את החוק. אני רואה איך משה אשר מסתכל עלי, אני רוצה לסיים.
<מיקי לוי (יש עתיד):>
משה, תשבו איתם רגע על הקרקע הזו שחמש שנים לא הצליחו לקנות או למכור, תמצאו פתרון. אתם אנשים חכמים, אני כל הזמן אומר את זה, משה.
<היו"ר משה גפני:>
עשר דקות.
<(הישיבה נפסקה בשעה 11:05 ונתחדשה בשעה 11:27.)>
<היו"ר משה גפני:>
אני מחדש את הישיבה. חשבתי שנגמור את זה בשעה, לא בשעה וחצי. אם הגעתם להסכמות, בבקשה לומר לנו מה ההסכמות. בבקשה, חוץ מכל מה שדיברנו קודם.
<רולנד עם שלם:>
לגבי הקרקע שכעבור חמש שנים לא הצליחו לבנות - - -
<גיא גולדמן:>
אתה יכול להפנות אותנו, אייל, זה בפסקה (3) בהגדרה של חברת בית – 
	
	
	
	
	
	
	"
	(3) החברה עוסקת רק בהחזקה, במישרין, או בעקיפין, כאמור בפסקה (4)(ב)-(ג), של בניינים או קרקע אשר הושלמה בניית בניין עליה בתוך חמש שנים ממועד תחילת החזקת החברה בקרקע."


ההצעה היא לאפשר למנהל להאריך מטעמים מיוחדים את התקופה לשבע שנים. 

<משה אשר:>
לעוד שנתיים.

<גיא גולדמן:>
בשנתיים נוספות.

<משה אשר:>
עד עוד שנתיים.

<גיא גולדמן:>
בסדר? אייל.

<אייל לב-ארי:>
להאריך מטעמים מיוחדים עד עוד שנתיים? 

<מיקי לוי (יש עתיד):>
שבע שנים זה די והותר, חברים, היו איתכם לארג'ים.
<היו"ר משה גפני:>
בסדר, הלאה. מה עוד?
<משה אשר:>
שישה חודשים מתקצר לחודש.
<גיא גולדמן:>
(4).
<אייל לב-ארי:>
מה היה (4)?
<גיא גולדמן:>
לתת חצי שנה התארגנות לחברת הבית עם התאגדותה, כך שהתנאים בסעיף (4)(א) יחולו – בעצם נבחן את זה בחלוף חצי שנה מיום ההתאגדות.
<היו"ר משה גפני:>
בסדר.
<גיא גולדמן:>
ונושא אחרון זה הוראת המעבר.
<אייל לב-ארי:>
זה פסקה (4)(א)? גיא – "כל נכסיה הם אחד או יותר מאלה"?
<גיא גולדמן:>
כן, (4) –
	
	
	"
	(1) בניינים או קרקעות כאמור בפסקה (3), או מזומנים המשמשים אותה"


את כל התנאי הזה נבחן חצי שנה לאחר יום ההתאגדות. 

<יוסי אלישע:>
והיא תיחשב מ-day one.
<משה אשר:>
כן, הסטטוס מ-day one. עכשיו לגבי הוראת המעבר.
<יוסי אלישע:>
לא אמרתם לגבי האגודה השיתופית.
<גיא גולדמן:>
את זה לא שינינו.
<משה אשר:>
את השלושה חודשים לחודש.

<רולנד עם שלם:>
לגבי הוראות המעבר.

<ישי כהן:>
לאגודה שיתופית אמרתם פעם אחת.

<היו"ר משה גפני:>
חבר'ה, חבר'ה.
<גיא גולדמן:>
מגיעים, מתקדמים.

<היו"ר משה גפני:>
בסדר, אבל יותר מהר.

<רולנד עם שלם:>
לגבי הוראות מעבר. חברה ותיקה שלא הייתה חברת בית והיא רוצה לראשונה להיות חברת בית ב-2017.
<משה אשר:>
בגין 2017.
<רולנד עם שלם:>
בגין 2017, היא תודיע תוך 30 יום מיום תחולת החוק, 1 בינואר 2018, שהיא רוצה להיחשב כחברת בית ב-2017, ובתנאי שהיא הודיעה תוך 30 יום ועומדת בתנאי סעיף 64 החדש.
<משה אשר:>
בתנאים החדשים.

<היו"ר משה גפני:>
בסדר.

<מיקי לוי (יש עתיד):>
תגידו, ב-30 יום נגיע לכולם בפרסום?
<משה אשר:>
נפרסם, מי שיגיע יגיע
<יוסי אלישע:>
בלי ה-step up, זאת אומרת היא נכנסת רק לעניין הגדרת הנכסים.
<משה אשר:>
כן.

<רולנד עם שלם:>
נכסים של בעלי המניות.

<יוסי אלישע:>
נכסים של בעלי המניות ללא הנושא של חישוב הרווח וכדומה.
<ישי כהן:>
ברור שלא.

<גיא גולדמן:>
אני חושב שהיה נכון לבחון את הנוסח לצד הסעיפים בהוראות המעבר שכרגע מופיעים, שהולכים להצביע עליהם. לא נותנים זמן להתארגן עם זה, צריך לקחת בחשבון שיכולות להיות מחלוקות בנוסחות.
<שגית אפיק:>
אם יהיו מחלוקות בנוסחות נחזור לכאן. אנחנו אחראים כרגע על הנוסח, נעשה את זה מולך. אם תהיה בעיה - - -
<גיא גולדמן:>
בסדר.

<היו"ר משה גפני:>
איזה בעיות בנוסח?

<שגית אפיק:>
אם תהיה בעיה, תחזור.

<היו"ר משה גפני:>
תגיד לי, אתה יודע כמה בעיות יש לי היום ואני מתקדם? 

<משה אשר:>
גיא, יהיה בסדר.
<היו"ר משה גפני:>
לא יהיו בעיות עם הנוסח. שגית, לא צריך לחזור לפה. הבהרנו כולנו אחד על אחד את הנושאים האלה.
<גיא גולדמן:>
ברור, אדוני. אני לא מדבר מהרהורי לבי, יש לנו את הדברים האלה. 
<היו"ר משה גפני:>
אתה היום פסימי.

<גיא גולדמן:>
זה התפקיד שלי.
<שגית אפיק:>
על אגודות שיתופיות מה החלטתם?
<גיא גולדמן:>
בזה אנחנו נשארים, אין הסכמה.
<משה אשר:>
נשארים.

<יוסי אלישע:>
אבל הצעתם לנסות פעם אחת אחר כך, זה כבר היה בדיון. הצעתם שאם הוא יוצא, אז זאת פעם אחת.
<שגית אפיק:>
רולנד, הצעתם שאפשר יהיה לעבור פעם אחת?
<רולנד עם שלם:>
הצענו שאם אותה אגודה שיתופית שהיא כרגע נמנעת מלזגזג, אם היא מוכרת חברת בית היא יכולה לשנות מעמדה, אבל היא כבר לא תוכל להיחשב כבעלת מניות בחברת בית.
<משה אשר:>
פעם אחת.

<שגית אפיק:>
בסדר, זה מה שהיה בדיון. 

<מיקי לוי (יש עתיד):>
אני מוטרד מה-30 יום. אתם חושבים שנצליח להגיע לכולם?
<יוסי אלישע:>
זה לא באמת 30, מהיום זה כמעט 60.
<משה אשר:>
זה כלי תכנוני מאוד משמעותי. אתה תראה כמה חברות יכנסו לזה עכשיו, אתה תפסיד פה מס.
<היו"ר משה גפני:>
אם יהיו בעיות עם הניסוח אז כמובן שתגיעו להסכמה.
<משה אשר:>
נסתדר.
<היו"ר משה גפני:>
אם יהיה צורך – לא יהיה צורך, אבל אם יהיה צורך אפשר לחזור לפה.

<מיקי לוי (יש עתיד):>
אני כרגיל מצביע בשביל רשות המיסים. 

<היו"ר משה גפני:>
אנחנו מדברים על הצעת חוק לתיקון פקודת מס הכנסה (מס' [220]), התשע"ח–2017, לקריאה שנייה ושלישית.

<מיקי לוי (יש עתיד):>
מירי, מזל טוב, בהצלחה.

<היו"ר משה גפני:>
מי בעד הצעת החוק עם כל השינויים שנעשו? ירים את ידו. מי נגד? מי נמנע?
הצבעה
בעד – פה אחד
הצעת חוק לתיקון פקודת מס הכנסה (מס' [220]), התשע"ו–2016, נתקבלה.

<היו"ר משה גפני:>
הצעת החוק אושרה.

<מיקי לוי (יש עתיד):>
אדוני, אני רוצה - - -
<היו"ר משה גפני:>
אין צורך.

<מיקי לוי (יש עתיד):>
לא רוויזיה. אני רוצה לאחל למירי מזל טוב, היא קיבלה תפקיד חדש. 

<יוסי אלישע:>
רגע, גם רולנד.
<מיקי לוי (יש עתיד):>
רגע, אני משבש לך את הישיבה.
<היו"ר משה גפני:>
הצעת החוק אושרה פה אחד לקריאה שנייה ושלישית. ועכשיו תשבח ותברך גם בשמנו, מיקי לוי, בבקשה.
<מיקי לוי (יש עתיד):>
בשם ועדת הכספים, אני מאחל לך הרבה הצלחה, וגם לך הרבה הצלחה. יש שינוי, במקום מירי באה מישהי מכפר סבא.
<משה אשר:>
אתה מעודכן כבר בהכול, אני רואה.
<איתן ברושי (המחנה הציוני):>
אני רואה שהוא מתגעגע לחזור להיות סגן שר האוצר.
<מיקי לוי (יש עתיד):>
אני חי אתכם. אני חי אותם, אין מה לעשות.

<היו"ר משה גפני:>
אתה יכול להסביר לוועדה מה המשמעות של העניין שכל משרד האוצר עכשיו מתחלף? זה טוב בשבילנו? איפה זה עומד? אתה לא יודע.
<רועי פולקמן (כולנו):>
זה מראה על ניהול נכון. 

<איתן ברושי (המחנה הציוני):>
גפני, ב"פגוש את העיתונות" הסברת שאין לך קואליציה עם יש עתיד, אז מה אתה בונה איתו את הממשלה עכשיו? 

<היו"ר משה גפני:>
זה לא קשור.

<איתן ברושי (המחנה הציוני):>
זה קשור.

<היו"ר משה גפני:>
ממש לא. אני עובד עם מיקי לוי כאילו הוא איש יהדות התורה. 

<איתן ברושי (המחנה הציוני):>
אני אמרתי מיקי? אה, כאילו. כאילו זאת מילה חשובה בעברית.
<מיקי לוי (יש עתיד):>
עכשיו עליתי ב-15 קילוגרם, אני צריך דיאטה.

<משה אשר:>
תודה רבה, גם לנציגי הלשכות.

<היו"ר משה גפני:>
על כל פנים, אני מאחל לכם הצלחה בתפקידים החדשים, גם של מירי וגם של רולנד. אני מצטרף לברכות. תודה רבה לכם. הישיבה נעולה.
<הישיבה ננעלה בשעה 11:33.>

